《南康值雨》
宋代·杨时

平沙涨雪清江濆，水花照日红生鳞。
轩然五老出城表，雕玉万仞窥长身。
云巾星弁覆华顶，飞泉漱瀑垂天绅。
平生未识庐山面，碧巘横云望中见。
江头一夜雨衔天，奔浪号风作悲健。
朝来淤泥没牛马，咫尺坐论千里远。
芒鞋拄杖挂尘屋，神马尻轮欻飞转。
卧龙庵前碧眼翁，日饮山渌餐溪松。
神融气合八荒外，此心炯炯宜先通。
未须勒移却俗驾，会应一洗尘寰空。
寄言归侍壶丘子，他日来游当御风。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。